Polisie versoek om vinnig op te tree in Houtbaai | Maroela Media
Alan Winde, LUR vir gemeenskapsveiligheid in die Wes-Kaap
Alan Winde, LUR vir gemeenskapsveiligheid in die Wes-Kaap, het 'n beroep gedoen op die polisie om vinnig op te tree ná vier persone by 'n nieamptelike taxistaanplek in Houtbaai in Kaapstad doodgeskiet is.
Maroela Media het vroeër berig die skietery het Maandag plaasgevind.
"Dit is heeltemal onaanvaarbaar dat taxiverenigings hulself na geweld kan wend wanneer daar 'n dispuut is. Ek veroordeel hierdie voorval ten sterkste. Daar is lewensverlies en die hele gemeenskap van Houtbaai is tot stilstand gedwing weens die geweld in die gebied," het Winde gesê.
"Die provinsiale kommissaris, lt.genl. Jula, moet geloof word dat daar vinnig 'n groter polisieteenwoordigheid in die gebied ontplooi is. Ek versoek die beamptes wat die saak ondersoek om geen steen onaangeraak te laat in die soektog na dié oortreders nie. Ons inwoners moet veilig voel op ons paaie. Die SAPD moet 'n sterk boodskap aan taxiverenigings stuur dat geweld nie geduld sal word nie."
Winde moedig enigiemand aan wat inligting oor die oortreders het, om dit dadelik met die polisie te deel.
"Ek loof ook die minister van openbare werke en vervoer, Donald Grant, dat hy die bedryfslisensies van die twee betrokke taxiverenigings opgeskort het. Nou moet alle onwettige operateurs in ons provinsie aangekeer word."